Το πλοίο εμπορευματοκιβωτίων «Capetan Panagos» ανήκει κατά κυριότητα στην εταιρεία με τον διακριτικό τίτλο «Capetan Panagos ΑΕ», η οποία το έχει μισθώσει γυμνό στην, ιδίων συμφερόντων, εταιρεία με την επωνυμία «Capetan Panagos Ναυλώσεις ΑΕ», η οποία και εκμεταλλεύεται το πλοίο. Η  «Capetan Panagos ΑΕ» έχει αναθέσει την διαχείριση του πλοίου στην εταιρεία με την επωνυμία «Διαχείριση Πλοίων ΑΕ».

Η «Διαχείριση Πλοίων ΑΕ» συμφωνεί με τον Α την μεταφορά 30 εμπορευματοκιβωτίων από τον λιμένα Guangzhou στην Κίνα στον Πειραιά. Συμφωνείται ότι η ημερομηνία απόπλου θα είναι η 25-04-2020. Κατά δήλωση του Α προς την «Διαχείριση Πλοίων ΑΕ» στα εμπορευματοκιβώτια μεταφέρεται μηχανολογικός εξοπλισμός αξίας 20.000.000 Ευρώ. Η ακριβής αξία των εμπορευμάτων αναγράφεται ρητώς στην φορτωτική. Ο ναύλος για την μεταφορά συμφωνείται στο ποσό των Ευρώ 200.000. Ο ναύλος συμφωνείται ότι θα οφείλεται μόνο στην περίπτωση που τα εμπορευματοκιβώτια φθάσουν στον λιμένα προορισμού.

**Ι.** Την 24-04-2020, η «Διαχείριση Πλοίων ΑΕ» συμφωνεί με την ασφαλιστική εταιρεία Ψ στην ασφάλιση σώματος πλοίου για το «Capetan Panagos». Στο ασφαλιστήριο περιέχονται, μεταξύ άλλων, οι εξής ειδικοί όροι:

1. Έναρξη της ασφαλιστικής καλύψεως: 25-4-2020.
2. Διάρκεια της ασφαλιστικής καλύψεως 50 ημέρες.
3. Κάλυψη παντός κινδύνου.
4. Τα μέρη ρητώς συμφωνούν και ο ασφαλιστής ρητώς αποδέχεται ότι η ασφαλιστική αξία του πλοίου ανέρχεται στο ποσό των 30.000.000 Ευρώ.
5. Απαλλαγή του ασφαλιστή: Ο ασφαλιστής ευθύνεται στην καταβολή ασφαλίσματος εφόσον η ζημία υπερβαίνει το ποσό των Ευρώ 1.000.000.
6. Λιμένας απόπλου/φόρτωσης: Guangzhou Κίνα

Λιμένας κατάπλου/εκφόρτωσης: Πειραιάς.

1. Εξαιρέσεις από την κάλυψη: Πολεμικοί κίνδυνοι.

Περαιτέρω, την ίδια ημέρα, η «Διαχείριση Πλοίων ΑΕ» συνάπτει σύμβαση με την ασφαλιστική εταιρεία Χ για την ασφαλιστική κάλυψη της αστικής ευθύνης του μεταφορέα για το συγκεκριμένο ταξίδι με τους κατωτέρω όρους:

1. Ασφαλιστικό ποσό 10.000.000 Ευρώ.
2. Κάλυψη παρέχεται εφόσον η ασφαλιστική περίπτωση συμβεί και ο ασφαλισμένος ειδοποιήσει τον ασφαλιστή για την επέλευση του κινδύνου εντός της διάρκειας της ασφαλιστικής κάλυψης.
3. Έναρξη της ασφαλιστικής καλύψεως: 25-4-2020.
4. Διάρκεια ασφαλιστικής κάλυψης 50 ημέρες.
5. Κάλυψη παντός κινδύνου.
6. Εξαιρέσεις από την κάλυψη: Πολεμικοί κίνδυνοι.

**ΙΙ.** Ο Α συνάπτει σύμβαση με την ασφαλιστική εταιρεία Γ για την ασφαλιστική κάλυψη των 30 εμπορευματοκιβωτίων. Ο Α δηλώνει στην Γ ότι στα εμπορευματοκιβώτια μεταφέρεται μηχανολογικός εξοπλισμός αξίας 20.000.000 Ευρώ, ότι τα εμπορευματοκιβώτια θα φορτωθούν στο πλοίο την 25-04-2020 και ότι αυτό θα αποπλεύσει από τον λιμένα Guangzhou την 25-04-2020  και χωρίς στάσεις θα καταπλεύσει στον λιμένα  του Πειραιά 50 ημέρες αργότερα. Ενόψει αυτών των δηλώσεων, την 26-04-2020 υπογράφεται ασφαλιστική σύμβαση μεταξύ του Α και της Γ. Στο ασφαλιστήριο περιέχονται, μεταξύ άλλων, οι εξής ειδικοί όροι:

1. Έναρξη της ασφαλιστικής καλύψεως: 25-04-2020.
2. Διάρκεια της ασφαλιστικής καλύψεως 50 ημέρες.
3. Κάλυψη παντός κινδύνου.
4. Τα μέρη ρητώς συμφωνούν και ο ασφαλιστής ρητώς αποδέχεται ότι η ασφαλιστική αξία του φορτίου ανέρχεται στο ποσό των 20.300.000 Ευρώ, στο οποίο συμπεριλαμβάνονται και τα έξοδα φόρτωσης και ο ναύλος.
5. Απαλλαγή του ασφαλιστή: Ο ασφαλιστής ευθύνεται στην καταβολή ασφαλίσματος εφόσον η ζημία υπερβαίνει το ποσό των Ευρώ 1.000.000 και μόνο ως προς το υπερβάλλον.
6. Λιμένας απόπλου/φόρτωσης: Guangzhou Κίνα.

Λιμένας κατάπλου/εκφόρτωσης: Πειραιάς.

Την 27-05-2020 το «Capetan Panagos» συγκρούσθηκε με άλλο πλοίο κοντά στην Σιγκαπούρη, με αποτέλεσμα να πάθει αβαρίες, το κόστος επισκευής των οποίων ήταν 23.000.000 Ευρώ.

\*\*\*\*\*\*\*\*\*\*

**Ι.** Το φορτίο των 30 εμπορευματοκιβωτίων παρέμεινε άθικτο, η δε μεταφόρτωσή του σε άλλο πλοίο κρίθηκε ότι ήταν τεχνικώς δυνατή και χωρίς ιδιαίτερη οικονομική επιβάρυνση. Ο Α απέστειλε ηλεκτρονικό μήνυμα στον ασφαλιστή Γ, στο οποίο του ανακοίνωνε ότι  εφόσον η μεταφόρτωση του φορτίου δεν λάβει χώρα εντός των επομένων 24 ωρών, τότε εγκαταλείπει το φορτίο. Το φορτίο μεταφορτώθηκε σε άλλο πλοίο, αλλά η μεταφόρτωση διήρκεσε 46 ώρες. Στη συνέχεια, την 20-07-2020, ο Α άσκησε αγωγή κατά του Γ ζητώντας από το δικαστήριο να αναγνωρίσει ως νόμιμη και βάσιμη την άσκηση του δικαιώματος περί εγκατάλειψης και να καταδικάσει τον Γ να καταβάλει ως ασφάλισμα το ποσό των ΕΥΡΩ 20.300.000. Ο Γ αρνείται την αγωγή και αντιτάσσει ότι:

(i) H άσκηση του δικαιώματος εγκατάλειψης δεν είναι νόμιμη.

(ii) Σε κάθε περίπτωση, η αγωγή είναι ουσία αβάσιμη διότι,  μεταξύ άλλων, ο Α δεν έχει υποστεί ζημία αφού το φορτίο είναι άθικτο και τυχόν καταβολή ασφαλίσματος θα παραβίαζε την αποζημιωτική αρχή.

(iii) Υπάρχει διπλή ασφάλιση διότι ο μεταφορέας είναι ασφαλισμένος και, επομένως, δεν οφείλει να καταβάλει ασφάλισμα στο ποσό των Ευρώ 20.300.000.

(iv) Δεν είναι ορθός ο υπολογισμός του ασφαλίσματος εκ μέρους του Α.

                (v) Η σύμβαση είναι άκυρη διότι η έναρξη της ασφαλιστικής κάλυψης συμφωνήθηκε

                την 25-04-2020 αλλά η σύμβαση υπεγράφη την 26-04-2020.

Κρίνετε, από ουσιαστικής απόψεως, τον κάθε ισχυρισμό του Γ **ξεχωριστά**.

**ΙΙ.** Την 20-7-2020, ο Α ασκεί αγωγή και κατά της «Capetan Panagos Ναυλώσεις ΑΕ» ως μεταφορέα για το ποσό των Ευρώ 20.300.000 με ορισμό συζήτησης της αγωγής την 20-7-2021. Η «Capetan Panagos Ναυλώσεις ΑΕ» προσεπικαλεί την Χ στην δίκη και ασκεί παρεμπίπτουσα αγωγή κατά της Χ την 20-9-2020. Πριν τη συζήτηση της υπόθεσης, οι διάδικοι έρχονται σε συμβιβασμό και η «Capetan Panagos Ναυλώσεις ΑΕ» καταβάλει στον Α το ποσό των Ευρώ 15.000.000. Ποια είναι η σημασία των ανωτέρω πραγματικών περιστατικών στην ασφαλιστική σχέση «Capetan Panagos Ναυλώσεις ΑΕ» και Χ.